Document ID: 32011D0506

DECIZIA DE PUNERE ÎN APLICARE A COMISIEI
din 16 august 2011
de modificare a Deciziei 2005/240/CE privind autorizarea unor metode de clasificare a carcaselor de porc în Polonia
[notificată cu numărul C(2011) 5745]
(Numai textul în limba polonă este autentic)
(2011/506/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 litera (m) coroborat cu articolul 4,
întrucât:
(1)
Prin Decizia 2005/240/CE a Comisiei (2) s-a autorizat utilizarea a patru metode de clasificare a carcaselor de porc în Polonia.
(2)
Polonia a declarat că, de la adoptarea Deciziei 2005/240/CE, valoarea de abator a porcilor de îngrășare din Polonia s-a îmbunătățit considerabil. Prin urmare, este necesar să se actualizeze formula metodelor utilizate, la șase ani de la adoptarea acestora, și să se obțină și utilizeze metode de clasificare noi, actualizate, în vederea creșterii concurenței, și să se introducă metode de clasificare mai puțin costisitoare.
(3)
Polonia a solicitat Comisiei să autorizeze înlocuirea formulei utilizate în cadrul metodelor „CAPTEUR GRAS/MAIGRE - SYDEL (CGM)”, „ULTRA-FOM 300”, „FULLY AUTOMATIC ULTRASONIC CARCASE GRADING (AUTOFOM)” și „IM-03” de clasificare a carcaselor de porc și să autorizeze totodată patru metode noi de clasificare a carcaselor de porc pe teritoriul său, prezentând o descriere detaliată a testelor de disecție, cu indicarea principiilor care stau la baza metodelor respective, a rezultatelor testelor sale de disecție și a ecuațiilor utilizate pentru estimarea procentului de carne macră în protocolul prevăzut la articolul 23 alineatul (4) din Regulamentul (CE) nr. 1249/2008 al Comisiei din 10 decembrie 2008 de stabilire a normelor de aplicare a grilelor comunitare de clasificare a carcaselor de bovine, porcine și ovine și privind raportarea prețurilor acestora (3).
(4)
Din examinarea acestei solicitări reiese că sunt îndeplinite condițiile de autorizare a metodelor de clasificare respective. Prin urmare, aceste metode de clasificare trebuie să fie autorizate în Polonia.
(5)
Prin urmare, Decizia 2005/240/CE trebuie modificată în consecință.
(6)
Modificările aparatelor sau ale metodelor de clasificare sunt permise numai dacă sunt autorizate în mod explicit printr-o decizie a Comisiei.
(7)
Măsurile prevăzute de prezenta decizie sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTA DECIZIE:
Articolul 1
Decizia 2005/240/CE se modifică după cum urmează:
1.
Articolul 1 se înlocuiește cu următorul text:
„Articolul 1
În conformitate cu secțiunea B.IV punctul 1 din anexa V la Regulamentul (CE) nr. 1234/2007 al Consiliului (4), în Polonia este autorizată utilizarea următoarelor metode de clasificare a carcaselor de porc:
(a)
aparatul «Capteur Gras/Maigre - Sydel (CGM)» și metodele de estimare aferente, ale căror caracteristici sunt prezentate în partea 1 din anexă;
(b)
aparatul «Ultra FOM 300» și metodele de estimare aferente, ale căror caracteristici sunt prezentate în partea 2 din anexă;
(c)
aparatul «Fully automatic ultrasonic carcass grading (Autofom)» și metodele de estimare aferente, ale căror caracteristici sunt prezentate în partea 3 din anexă;
(d)
aparatul «IM-03» și metodele de estimare aferente, ale căror caracteristici sunt prezentate în partea 4 din anexă;
(e)
aparatul «Autofom III» și metodele de estimare aferente acestuia, ale căror caracteristici sunt prezentate în partea 5 din anexă;
(f)
aparatul «CSB Image-Meater (CSB)» și metodele de estimare aferente, ale căror caracteristici sunt prezentate în partea 6 din anexă;
(g)
aparatul «Fat-O-Meater II (FOM II)» și metodele de estimare aferente, ale căror caracteristici sunt prezentate în partea 7 din anexă;
(h)
«Metoda manuală (ZP)» și metodele de evaluare aferente, ale căror caracteristici sunt prezentate în partea 8 din anexă.
În ceea ce privește aparatul «Ultra FOM 300» menționat la litera (b) de la primul paragraf, după finalizarea procedurii de măsurare trebuie să se poată verifica pe carcasă faptul că aparatul a măsurat valorile F1 și F2 în locul prevăzut în partea 2 punctul 3 din anexă. Marcarea corespunzătoare a locului de măsurare trebuie realizată la momentul desfășurării procedurii de măsurare.
Metoda manuală ZP, menționată la litera (h) de la primul paragraf, este autorizată numai pentru abatoarele care au o linie de sacrificare cu o capacitate de prelucrare de cel mult 40 de porci pe oră.
2.
Anexa se înlocuiește cu textul din anexa la prezenta decizie.
Articolul 2
Prezenta decizie se aplică de la 12 decembrie 2011.
Articolul 3
Prezenta decizie se adresează Republicii Polone.
Adoptată la Bruxelles, 16 august 2011.

Labels: 1
17
19
6
18